Boereplan: Hefboom troef lekplekke in bande | Landbou
Die pyphefboom met sy twee skarnierpunte wat gebruik word om 'n band van 'n velling los te kry. Die hefboom is lank genoeg om genoeg druk om die velling toe te pas.
Ledigheid hoef nie altyd die duiwel se oorkussing te wees nie. 'n Plaasbestuurder wat begin vanjaar weens reën nie gereeld buite kon werk nie, het die tyd benut om 'n plan te bedink om die plaasvoertuie se lekkende buitebande makliker te herstel.
Mnr. Zane Phomane, voorsitter van die gemeenskapseiendomsforum van die Donkerhoekprojek en ook bestuurder van die naasliggende Heuningkrans-Merinostoetery van mnr. Eddie Prinsloo, is reeds die afgelope 32 jaar by dié boerdery betrokke.
Een van Phomane se take op Heuningkrans is die instandhouding van die voertuie se bande. As hy nie al sukkelende met 'n hamer en beitels 'n lekplek kan herstel nie, is hy die een wat die wiele vir herstelwerk dorp toe moet karwei.